Motorverkope: VW, Toyota stewige gunstelinge in MeiDie Volkswagen Polo Vivo (Foto: Volkswagen) Die totale voertuigverkope in Mei (40 506 eenhede) het aansienlik beter vertoon as ŉ maand gelede s’n (36 794 eenhede), hoewel daar ook in ag geneem moet word dat April altyd ŉ kort sakemaand is. In die afdeling vir passasiersmotors was die 26 170 verkope beter as April se 24 989 eenhede wat na nuwe eienaars gegaan het. Hierteenoor het ligte handelsvoertuie (12 197) ook aansienlik beter gevaar as die 9 810 wat ŉ maand gelede van die hand gesit is. Die top‑10-vervaardigerslys het wel enkele verrassings aan die onderpunt gelewer waar Mercedes-Benz (1 132) een plek tot tiende afgeskuif het om onder meer plek te maak vir KIA (1 163). Laasgenoemde het in April uitgeval. Mazda (1 117) sal ook hartseer wees dat hy hierdie keer uitgeval het ná sy tiende plek algeheel ŉ maand gelede. Die Toyota Hilux. (Foto: Verskaf) Ander verrassings was die tweestryd tussen Nissan (4 037 en derde) en Ford (3 544 en vierde) nadat dit ŉ maand gelede net andersom was. Aan die bopunt van die top tien is die gewone rangorde gehandhaaf met Toyota (9 513) eerste, gevolg deur Volkswagen (6 276) in die tweede plek. Hyundai was vyfde met sy 2 739 verkope, gevolg deur Renault se 1 881, terwyl Isuzu (1 466) verras het deur BMW (1 284) tot in die agtste plek af te druk. Onder die individuele prestasies het die Hilux oudergewoonte die topverkoperskroon gedra (3 187), terwyl Volkswagen se Polo Vivo (2 478) die beste passasiersmotor-verkoper was. Oudergewoonte het die bedrukte ekonomie geen rol gespeel in die superrykes se koopgewoontes nie – soos Porsche (130), Ferrari (13), Bentley (8), en Lamborghini en Maserati – ses elk – kan getuig. Niemand het egter tougestaan vir die Audi R8 nie, maar 19 kopers het die Audi Q7 verkies. Die Mahindra XUV300. Foto: Verskaf Ander syfers wat aandag getrek het, was met betrekking tot Chinese vervaardiger Haval se 872 verkope, Subaru se sukkelende 86, en Jaguar/Land Rover se spartelende 330 verkope waarvan die Land Rover-afdeling 273 eenhede verteenwoordig het. Ander goeie verkopers wat die oog gevang het, sluit in BMW 3-reeks (264), X3 (171) en die nuwe Mahindra XUV300 (124). Die peperduur Lexus-reeks spook steeds om in die kollig te bly met totale verkope van slegs 71 eenhede. Na ŉ sterk lopie in April toe RAV4 (839) die Fortuner (816) getroef het, het Ouboet Fortuner (1 319) weer vir Kleinboet (708) teruggeklap in sy kassie. Terloops, Mercedes-Benz beweer hulle het die X-klas/Navara suksesvol verkoop aan 96 klante. Ek vermoed egter die meeste hiervan was aan eie senior personeel. Top‑10‑passasiersmotors Top-10 ligte handelsvoertuie